ЗэгурыIуэныгъэмрэ зэпIэзэрытыныгъэмрэ
«Лъэпкъхэм, динхэм яку къыдэхъуэнкIэ хъуну экстремизмэм зэрыпэщIэтыным теухуауэ» фIэщыгъэр зиIэ зэхуэс мы махуэхэм щекIуэкIащ Къэбэрдей-Балъкъэр къэрал университетым. КъБКъУ-м и пресс-IэнатIэм и лэжьакIуэ Солгаловэ Наталье хъыбар къызэрыдигъэщIамкIэ, ар къызэрагъэпэщащ университетым щIалэгъуалэ политикэмрэ гъэсэныгъэ IуэхухэмкIэ и управленэм и IэщIагъэлIхэм. Тренингым хэтащ еджапIэ нэхъыщхьэм и 1 — 3-нэ курсхэм я студентхэр.
Лъэпкъ, дин экстремизмэм ехьэлIа псалъэмакъ щхьэпэ студентхэм ядригъэкIуэкIащ Хэкупсэ гъэсэныгъэмкIэ лъэпкъ зэгухьэныгъэм граждан-хэкупсэ программэхэмкIэ и департаментым и унафэщI, «Егъэджэныгъэ» лъэпкъ проектым (щIалэгъуалэм ядэлэжьэнымкIэ унэтIыныгъэм) ипкъ иткIэ екIуэкIа зэпеуэхэм щытекIуэу УФ-м и Президентым къыбгъэдэкI саугъэтыр щэнейрэ зыхуагъэфэща Аннэ Карпухинэ. Зэхуэсым и лэжьыгъэм хэтащ КъБКъУ-м гъэсэныгъэ лэжьыгъэмрэ социальнэ IуэхухэмкIэ и проректор Къумыкъу Iэуес.
Семинарым къызэщIиубыда Iуэхугъуэхэм ящыщщ «Сэ си къэралым срицIыхущ» тренингыр, «Пэжымрэ дэрэ» ток-шоур, «ЩIалэгъуалэмрэ лъэпкъ щэнхабзэ щIэинымрэ» проектыр, нэгъуэщIхэри. Абыхэм яфIэхьэлэмэту хэтащ студентхэри егъэджакIуэхэри. Карпухинэм зэрыжиIамкIэ, апхуэдэ семинархэр хуабжьу сэбэпщ лъэпкъхэм яку дэлъ зэхущытыкIэхэр, зэпыщIэныгъэхэр гъэбыдэнымкIэ, диным епха Iуэху еплъыкIэхэмкIэ зэпэщIэуэ къэмыгъэхъунымкIэ.
КЪАРДЭН Тамбий.
